CELEX: 62022CN0041
Language: sk
Date: 2022-01-18 00:00:00
Title: Vec C-41/22: Návrh na začatie prejudiciálneho konania, ktorý podal Landgerichts Erfurt (Nemecko) 18. januára 2022 – XXX/Helvetia schweizerische Lebensversicherungs-AG

16.5.2022   
            
            
               SK
            
            
               Úradný vestník Európskej únie
            
            
               C 198/21
            
         
      Návrh na začatie prejudiciálneho konania, ktorý podal Landgerichts Erfurt (Nemecko) 18. januára 2022 – XXX/Helvetia schweizerische Lebensversicherungs-AG
      (Vec C-41/22)
      (2022/C 198/31)
      Jazyk konania: nemčina
      
         Vnútroštátny súd, ktorý podal návrh na začatie prejudiciálneho konania
      
      Landgericht Erfurt
      
         Účastníci konania pred vnútroštátnym súdom
      
      
         Žalobca: XXX
      
         Žalovaná: Helvetia schweizerische Lebensversicherungs-AG
      
         Prejudiciálne otázky
      
      
                  1.
               
               
                  Bráni právo Únie, najmä článok 15 ods. 1 smernice 90/619/EHS (1), článok 31 smernice 92/96/EHS (2) a článok 35 ods. 1 smernice 2002/83/ES (3), prípadne v spojení s článkom 38 Charty základných práv Európskej únie, vnútroštátnej úprave alebo judikatúre, podľa ktorej sa poistníkovi po oprávnenom uplatnení jeho práva na odstúpenie od zmluvy uloží bremeno tvrdenia a dôkazné bremeno, aby vyčíslil úžitky, ktoré sám požíval prostredníctvom poistenia? Požaduje právo Únie, predovšetkým zásada efektivity, v prípade prípustnosti takto rozloženého bremena tvrdenia a dôkazného bremena, aby poistník mal výmenou voči poisťovateľovi nároky na poskytnutie informácií alebo iné úľavy, aby tak mohol uplatniť svoje nároky?
               
            
                  2.
               
               
                  Má sa poisťovateľovi, ktorý poistníkovi neposkytol žiadne alebo len nesprávne poučenie o jeho práve na odstúpenie, zakázať, aby sa vo vzťahu k právam poistníka, ktoré z toho vyplývajú, ako najmä právo na odstúpenie, odvolával na zánik práva, zneužitie práva alebo uplynutie času?
               
            
                  3.
               
               
                  Má sa poisťovateľovi, ktorý poistníkovi neposkytol žiadne alebo len neúplné a nesprávne spotrebiteľské informácie, zakázať, aby sa voči právam poistníka, ktoré z toho vyplývajú, ako najmä právo na odstúpenie, odvolal na zánik práva, zneužitie práva alebo uplynutie času?
               
            
         (1)  Druhá smernica Rady z 8. novembra 1990 o koordinácii zákonov, iných právnych predpisov a správnych opatrení týkajúcich sa priameho životného poistenia, ktorou ustanovujú opatrenia na uľahčenie účinného výkonu slobody pri poskytovaní služieb a ktorou sa mení a dopĺňa smernica 79/267/EHS [neoficiálny preklad] (Ú. v. ES L 330, 1990, s. 50).
      
         (2)  Smernica Rady z 10. novembra 1992 o koordinácii zákonov, iných právnych predpisov a správnych opatrení týkajúcich sa životného poistenia, ktorou sa menia a dopĺňajú smernice 79/267/EHS a 90/619/EHS (tretia smernica o životnom poistení) [neoficiálny preklad] (Ú. v. ES L 360, 1992, s. 1).
      
         (3)  Smernica Európskeho parlamentu a Rady z 5. novembra 2002 o životnom poistení (Ú. v. ES L 345, 2002, s. 1; Mim. vyd. 06/006, s. 3).